**TISZARÁD KÖZSÉGI ÖNKORMÁNYZAT**

**Képviselő-testülete**

**6/2015. (V.29.) rendelete**

**a hivatali helyiségen kívüli és a hivatali munkaidőn kívül történő házasságkötés  szabályairól és díjairól**

Tiszarád Község Önkormányzata Képviselő-testülete Magyarország Alaptörvénye  32.cikk (2) bekezdésében,  az anyakönyvekről, a házasságkötési eljárásról és a névviselésről szóló 1982. évi 17. törvényerejű rendelet 42/A. § (4) bekezdésében kapott felhatalmazás alapján  a következőket rendeli el:

**A rendelet hatálya**

**1.§** E rendelet hatálya Hottó  község közigazgatási területén lefolytatott házasságkötési eljárásokra az eljárásban részt vevő természetes személyekre terjed ki.

**Az anyakönyvi esemény helye**

2. § (1) Az anyakönyvi eseményre alkalmas hivatali helyiség:

a.) Tiszarád Község Önkormányzatának 4503 Tiszarád, Kossuth utca 83/b. szám alatti terme (továbbiakban: házasságkötő terem)

(2) A hivatali helyiségben csak munkanapokon tartható anyakönyvi esemény.

(3) Az (1) bekezdésben meghatározott helyszínektől eltérő helyszínen (továbbiakban: külső helyszín) történő anyakönyvi esemény e rendelet, valamint az anyakönyvi eljárásról szóló 2010.évi I. törvény szabályai szerint engedélyezhető.

**3. §** (1) Az anyakönyvi esemény – indokolt esetben – minden olyan helyszínen engedélyezhető, ahol a méltó szertartáshoz szükséges feltételek adottak és ahol az anyakönyvi iratok védelme biztosított.

(2) Szabadtéri helyszínen anyakönyvi esemény akkor engedélyezhető, ha helyben rendelkezésre áll olyan fedett helyiség, ahol rossz idő esetén a szertartás lebonyolítható.

**Az anyakönyvi esemény ideje**

**4. §** (1) Hivatali munkaidőben történő anyakönyvi eseményre a munkaidő teljes időtartamában kerülhet sor.

(2) Az anyakönyvi esemény hivatali munkaidőn túl 19,00 óráig tartható.

**Az anyakönyvi esemény időpontjának, helyszínének előzetes lefoglalása**

**5. §** (1) Az anyakönyvi esemény időpontjának és helyének előzetes lefoglalására legfeljebb az anyakönyvi esemény tervezett időpontját megelőző egy évvel van lehetőség.

(2) Az anyakönyvi esemény időpontjának és helyének előjegyzését az anyakönyvvezető vezeti.

**Az engedélyezés szabályai**

6. § (1) A hivatali munkaidőn kívüli, illetve a külső helyszínen történő anyakönyvi esemény engedélyezésére irányuló eljárás kérelemre indul.

(2) Az engedélyezési eljárás során a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell alkalmazni.

(3) A hivatali munkaidőn túli anyakönyvi esemény engedélyezésére irányuló kérelemnek és a kérelemnek helyt adó engedélynek minősül az anyakönyvi esemény létesítésére irányuló szándék bejelentéséről felvett jegyzőkönyv.

(4) A külső helyszínen történő anyakönyvi esemény engedélyezését megelőzően – amennyiben a kért helyszínen anyakönyvi esemény korábban még nem lett engedélyezve – az anyakönyvvezető köteles helyszíni szemle során meggyőződni arról, hogy a helyszín a tv-ben továbbá az e rendeletben foglalt feltételeknek maradéktalanul megfelel.

**7. §** (1) Rendkívüli körülmény esetén az engedély megadásakor az e rendeletben foglalt feltételek meglététől el lehet tekinteni.

(2) Rendkívüli körülménynek számít különösen valamely kérelmező közeli halállal fenyegető, illetve ágyhoz kötött betegsége, mozgásában korlátozottsága, szabadságvesztés büntetése.

**Az anyakönyvi eseményhez kapcsolódó szolgáltatások díja**

**Az anyakönyvvezetőt megillető díjazás**

8. § (1) Az anyakönyvi esemény a hivatali helyiségben és hivatali munkaidőben díjmentes.

(2) Az anyakönyvvezetőt közreműködői díjként, amennyiben munkaidőn kívül működik közre anyakönyvi eseménynél, eseményenként hivatali helyiségben bruttó 10.000,- Ft, külső helyszínen bruttó 15.000,- Ft illeti meg.

(3) A házasulók a szolgáltatási díjat szándékuk bejelentésével egyidejűleg készpénz-átutalási megbízással kötelesek megfizetni.

(4) Amennyiben az anyakönyvi esemény létesítésére irányuló szándékukat a kérelmezők írásban visszavonják, vagy az anyakönyvi esemény egyéb okból meghiúsul, akkor a szolgáltatási díjat az önkormányzat 8 napon belül köteles visszafizetni.

**Záró rendelkezések**

9. § (1) Ez a rendelet a kihirdetését követő napon lép hatályba.

Lencsés Géza sk. Hagymásiné Hegyes Valéria sk.

polgármester jegyző

Záradék:

A rendeletet kihirdettem:

Tiszarád, 2015. május 29. 11.00. óra.

Hagymásiné Hegyes Valéria

jegyző